**УПУТСТВО ЗА РЕАЛИЗАЦИЈУ ПРОЈЕКТА И ИЗРАДУ ИЗВЕШТАЈА О НАМЕНСКОМ И ЗAKOНИТOM УТРОШКУ СРЕДСТАВА ЗА РЕАЛИЗАЦИЈУ ПРОЈЕКАТА ШТЕДЉИВЕ РАСВЕТЕ**

**(за Кориснике средстава: јавне установе)**

**Реализација пројекта:**

Пројекат штедљиве расвете мора да се реализује у складу са Законом о јавним набавкама (Сл. гласник РС бр. 91/2019), Законом о планирању и изградњи и **у свему према Предмеру и предрачуну** који је саставни део Идејног пројекта, а који је приложен приликом подношења пријаве на конкурс и чини саставни део уговора између Покрајинског секретаријата за енергетику, грађевинарство и саобраћај (у даљем тексту: Давалац средстава) и јавне установе којој су додељена бесповратна подстицајна средства за реализацију пројекта штедљиве расвете (у даљем тексту: Корисник средстава).

Приликом набавке светиљки у позиву за подношење понуда неопходно је у **Техничкој спецификацији** (која мора бити **у свему у складу са Предмером и предрачуном** са исказаним карактеристикама светиљки и предложеним типом, и навођењем: ''или слична / или одговарајућа / еквивалентна типу / слична типу / одговара типу''), између осталих тражених података, оставити **празно место** на које ће **понуђач убележити** **тип, произвођача и земљу порекла светиљки које нуди**.

Неопходно је да извођач радова именује **одговорног извођача радова** са одговарајућом лиценцом), а Корисник средстава да одабере **надзорни орган** (који поседује одговарајућу лиценцу). Током извођења радова на замени светиљки неопходно је да се води **грађевински дневник** и **грађевинска књига** у складу са Законом о планирању и изградњи.

Уколико надзорни орган установи да је у току извођења радова неопходно одступити од Пројекта (Идејни пројекат који је саставни део уговора између Корисника и Даваоца средстава), односно Предмера и предрачуна, неопходно је да обавести Корисника средстава, а Корисник средстава да обавести Даваоца средстава и да му достави захтеву у коме тражи **сагласност за одступање, уз образложење** због чега је неопходно одступити од Пројекта и Предмера и предрачуна. **Није дозвољено одступање од Пројекта, oдносно Предмера и предрачуна без сагласности Даваоца средстава.** Уколико Давалац средстава затражи додатну документацију, Корисних средстава је дужан да исту достави. Након добијања сагласности за одступање од Пројекта, Корисник средстава може да наложи извођачу наставак радова, а да се након завршених радова изради пројекат изведеног објекта о трошку Корисника средстава.

**Извештај о утрошку средстава:**

Извештај о наменском и законитом утрошку бесповратних подстицајних средстава, које је на основу јавног конкурса за реализацију пројеката штедљиве расвете Давалац средстава доделио Кориснику средстава, доставља се у року од 15 дана након рока за реализацију пројекта дефинисаног уговором о додели средстава, на адресу:

**Покрајински секретаријат за енергетику, грађевинарство и саобраћај**

**Булевар Михајла Пупина 16**

**21000 Нови Сад**

Извештај, који се састоји од наративног (описног) извештаја и докумената којима се правда наменски и законит утрошак средстава, **доставља се поштом**, а документа могу бити припремљена на 2 начина и то:

* Наративни извештај се доставља у штампаној форми, на прописаном обрасцу, потписан и оверен од стране одговорног лица, а сва остала документа која су оверена (печатом) и потписана од стране одговорних лица, скенирају се и достављају на екстерном носачу података (''USB/CD/DVD'')
* Наративни извештај се доставља у штампаној форми, на прописаном обрасцу, потписан и оверен од стране одговорног лица, а фотокопије осталих документа (документа морају бити оверена печатом и потписана или потписана дигиталним потписом од стране одговорних лица) оверавају се печатом установе и парафом одговорног лица које заступа установу (на сваку страну фотокопије докумената у прилогу изваштаја ставља се печат установе и параф одговорног лица).

***Наративни извештај:***

Приликом подношења Извештаја о наменском утрошку средстава неопходно је доставити наративни (описни) извештај који обухвата следеће (попунити табелу):

* број и датум уговора (и анекса уговора, ако постоји) о додели средстава;
* назив и седиште Корисника средстава;
* износ додељених средстава;
* укупан износ са ПДВ-ом утрошен за реализацију пројекта (средства Даваоца и сопствена средства);
* хронолошки опис свих активности које су спроведене ради реализације пројекта, уз навођење назива и броја документа, датума и субјекта који је поједину активност обављао у име Корисника средстава и то:
* послова у вези јавних набавки/набавки и одабира извођача радова
* послова у вези одабира стручног надзора
* почетак и завршетак радова, као и образложење уколико је дошло до одступања од планираних рокова у току било које фазе реализације пројекта или до других одступања за које је Корисник средстава добио сагласност од Даваоца средстава
* послове у вези плаћања добара, услуга и радова
* навођење прилога уз извештај - назив, број и датум документа (попис фотокопија докумената/ скенираних докумената):

***Докумената којима се правда наменски и законит утрошак средстава:***

Уз Наративни извештај неопходно је доставити **следећа документа:**

* за случај када Корисник средстава, у складу са Законом о јавним набавкама (Сл. гласник РС бр. 91/2019), **има** **обавезу спровођења поступка јавне набавке**, неопходно је да се достави документација о спроведеном поступку јавних набавки и то:
* одлука о пократању поступка јавне набавке;
* решења о образовању Комисије за спровођење поступка јавне набавке;
* изјава о непостојању сукоба интереса
* позив за подношење понуда
* записник о отварању понуда;
* извештај о стручној оцени понуда;
* одлука о додели уговора у поступку јавних набавки и доказ са Портала јавних набавки;
* **уговор о јавној набавци са изабраним понуђачем, са понудом изабраног понуђача** (обавезно приложити део понуде који садржи укупну цену, као и попуњен образац ''Техничка спецификација'' из конкурсне документације који обавезно садржи за **понуђене** светиљке: комерцијални назив (модел/тип/каталошки број) светиљки/опреме, назив произвођача, земљу порекла, као и количине и јединичне цене истих и укупну вредност пројекта);
* за случај да Корисник средстава у складу са Законом о јавним набавкама **нема** обавезу спровођења поступка јавне набавке, неопходно је да се достави документација о прикупљању понуда:
* налог за спровођење набавке
* позив за подношење понуда
* изјава о непостојању сукоба интереса лица које спроводи поступак набавке на коју се Закон о јавним набавкама не примењује
* записник о истраживању тржишта и прикупљању понуда
* изјава да је поступак набавке спроведен у складу са чланом 27. став 1., тачка 1) Закона о јавним набавкама (Сл. гласник РС 91/2019)
* одлука о додели уговора у поступку набавке
* **уговор о набавци/наруџбеница, са понудом која је саставним део уговора/наруџбенице**; понуда обавезно мора да садржи за **понуђене** светиљке: комерцијални назив (модел/тип/каталошки број) светиљки/опреме, назив произвођача, земљу порекла, као и количине и јединичне цене истих и укупну вредност пројекта;
* одлуку о избору одговорног извођача радова и његову лиценцу
* **уговор о вршењу стручног надзора**;
* уколико Корисник средстава уплаћује извођачу радова аванс, неопходно је приложити авансни предрачун и **авансни рачун**, као и извод из трезора/ИБИС-а о извршеном авансном плаћању
* **грађевински дневник** правилно попуњен, у складу са Законом о планирању и изградњи, потписан и оверен од стране одговорног извођача радова и надзорног органа за сваки дан извођања радова
* **грађевинска књига/обрачунски листови грађевинске књиге** правилно попуњени: потписани и оверени од стране одговорног извођача радова и надзорног органа - на сваком листу се наводи једна позиција из предрачуна, обавезно мора да садржи комерцијални НАЗИВ (модел/тип/каталошки број) УГРАЂЕНИХ СВЕТИЉКИ/опреме, назив произвођача, земљу порекла, као и количине и јединичне цене;
* **записник о примопредаји** са пописом документације која се предаје инвеститору (установи/Кориснику средстава), који је потписан и оверен печатима/потписан дигиталним потписом од стране: **инвеститора** (Корисник средстава), **извођача радова**, **одговорног извођача радова и надзорног органа**; уз записник се Кориснику средстава предаје сва документација: грађевински дневник, грађевинска књига/обрачунски листови грађевинске књиге, гарантни листови за светиљке и опрему, извештај о мерењу и испитивању осветљаја (уколико је предвиђен предмером и предрачуном) и др.
* **рачун/окончана ситуација**, (и привремене ситуације, уколико је тако уговорено са извођачем радова) са спецификацијом материјала и радова на основу којих је вршен обрачун, са печатом и потписом, односно дигиталним потписом: наручиоца посла (инвеститора/Корисника средстава), извршиоца посла (извођач радова и одговорни извођач радова) и надзорног органа; окончана ситуација обавезно мора да садржи **назив произвођача, земљу порекла, комерцијални назив/модел/ тип/каталошки број испоручених светиљки/опреме** и, **количине и јединичне цене истих и укупну вредност пројекта**, није дозвољено да пише ''или слична/или одговарајућа/еквивалентна типу/слична типу/одговарајућа''); уколико се уграђују светиљке другог типа и произвођача, у односу на тип и произвођача из Предмера и предрачуна, неопходно је навести основне карактеристике уграђених светиљки и то: електричну снагу светиљке (W), тип извора светлости, температуру боје светлости (K), светлосни флукс (lm), индекс репродукције боја (CRI/Ra), радни век светиљке (h) и приложити извод из каталога за сваку врсту уграђених светиљки, односно приложити извод из каталаога
* **Рачуна за рад надзорног органа**
* **извода стања и промене средстава код Управе за трезор** за сва утрошена средства: средства добијeна од Секретаријата и сопствена средства са исплатом/уплатом у вези са реализацијом пројекта, што подразумева плаћање извођачу радова и надзорном органу (одговарајућа ставка на изводу обележена маркером или подвучена хемијском оловком)
* Пројекат изведеног објекта, уколико је дошло до одобреног одступања у реализацији пројекта
* фотографије након завршетка радова, а пожељно је доставити и фотографије пре почетка и у току извођења радова
* фотокопије других докумената који представљају доказе од значаја за правдање наменског утрошка средстава

Напомена: Није потребно достављати Уговор између Даваоца и Корисника средстава, као ни Решење Даваоца средстава за исплату средстава Кориснику.

 У Новом Саду, 18.6.2021.